KIRJALLINEN KYSYMYS P-1723/00

esittäjä(t): Mauro Nobilia (UEN) komissiolle

(20. toukokuuta 2000)

Aihe: Suunnitelma 15. joulukuuta 1997 annetun direktiivin 97/67/EY muuttamiseksi

Direktiivin 97/67/EY(1) muuttamisesta keskustellaan. Suunnitelma sisältää mahdollisuuden alentaa huomattavasti paino/hinta -kynnystä sekä vapauttaa suoramainonta ja ulkomaille lähetettävä posti kokonaan. Muutoshankkeen myötä on otettu käyttöön käsite erityispalvelut, johon sisältyisi myös tavanomaisen postin jakelu silloin kun se on tuotettu uudella tietotekniikalla.

Yleisten postipalvelujen hinnat vaihtelevat suuresti eri jäsenvaltioiden välillä muun muassa rakenteellisten tekijöiden vuoksi. Kyseinen ehdotus vaarantaa vakavasti yleisten palvelujen maksujen vakauden ja aiheuttaa sen, että Italian kaltaisissa maissa tulee välttämättömäksi turvautua yksityisiin operaattoreihin ja/tai yleiseen verotukseen liittyviin kompensaatiokeinoihin.

- Missä määrin komissio on arvioidessaan suunnitelman vaikutuksia ottanut huomioon Euroopan parlamentin päätöslauselmat (14.1.1999 ja 18.2.2000), mitä tulee joko toteuttamiskelpoisuus- ja kestävyystutkimusten havainnollistamiseen vapauttamisehdotusten perusteella tai yleisiä palveluja tuottavien yksityisten yritysten konsultoimiseen?

- Onko komissio tietoinen siitä, että muutoksesta hyötyvät vahvemmat jäsenvaltiot, jotka olivat jo ensimmäisen direktiivin antamishetkellä rakenteellisesti edullisessa asemassa ja jotka ovat jo vuosia sitten omaksuneet ekspansiivisen strategian heikompien jäsenvaltioiden jäädessä epäsuotuisaan asemaan?

- Ovatko vapauttamisen vaikutukset Ruotsin työllisyyteen, hintoihin ja talouteen olleet myönteisiä?

- Onko komissio arvioinut syvällisesti direktiivin 97/67/EY muuttamissuunnitelman erillistä vaikutusta eri jäsenvaltioihin ja erityisesti Italiaan, joka joutuu turvautumaan huomattaviin ponnistuksiin palauttaakseen ennalleen laadun ja määrän olosuhteissa, joissa yleensä pyritään rajoittamaan kuluja? Italiallehan koituu suurta haittaa näin rajusta vapauttamisesta ja sen osittain arvaamattomista vaikutuksista. On havaittavissa konkreettinen riski, että muutoksella aiheutetaan ei ainoastaan Italiassa kestämättömiä seuraamuksia sosiaali- ja työllisyysalalla.

- Onko komissio huomioinut, että käsitteen erityispalvelut epämääräisyys voisi johtaa varatun alueen huomattavaan supistamiseen vapautettaessa jopa 80 prosenttia markkinoista ja vakavaan suhteellisuusperiaatteen rikkomiseen yleisten palveluvelvoitteiden ja kyseisten tavoitteiden saavuttamiseksi käytettyjen keinojen välillä, niin että estetään ensiksi mainittujen taloudellinen vakaus?

(1) EYVL L 15, 21.1.1998, s. 14.

Frederik Bolkesteinin komission puolesta antama vastaus

(23. kesäkuuta 2000)

Komissio on äskettäin hyväksynyt yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15. joulukuuta 1997 annetun Euroopan parlamentin ja neuvoston direktiivin 97/67/EY tarkistamista koskevan ehdotuksen, jonka tavoitteena on jatkaa postimarkkinoiden asteittaista ja säänneltyä vapauttamista, kuten direktiivin 7 artiklan 3 kohdassa säädetään. Ehdotus perustuu eräisiin komission aloitteesta tehtyihin selvityksiin vaikutuksista ja eri osapuolten, erityisesti yleispalvelujen tarjoajien, komissiolle toimittamiin tietoihin. Komissio on ottanut koko ajan mahdollisimman tarkasti huomioon parlamentin jäsenten näkemykset ja erityisesti 14. tammikuuta 1999 ja 18. helmikuuta annetut päätöslauselmat.

Vuonna 1997 hyväksytyssä direktiivissä 97/67/EY todetaan jo, etteivät lisäarvolliset palvelut kuulu yleispalveluihin ja ettei niitä siis voida varata yleispalvelujen tarjoajille. Direktiivissä näitä palveluja kutsutaan uusiksi palveluiksi eli palveluiksi, jotka selvästi eroavat perinteisistä palveluista. Liittämällä direktiivin muuttamista koskevaan ehdotukseen erityispalvelujen määritelmän komissio on halunnut tarkentaa lisäarvollisten palvelujen yleiskäsitettä ja parantaa siten käsitteen oikeusvarmuutta. Komission ehdotuksessa ei puututa näiden palvelujen tarjoamisen järjestelyihin, joiden osalta kilpailun on pitänyt olla vapaata jo pitkään.

Postialaa koskevassa lähestymistavassaan komissio tarkastelee huolellisesti kunkin jäsenvaltion tilannetta ja katsoo toissijaisuusperiaatteen mukaisesti, että yleispalvelujen säilyttämistä koskevista keinoista päättäminen kuuluu jäsenvaltioille. Tämän lähestymistavan sekä parlamentin ja neuvoston hyväksymän direktiivin 97/67/EY mukaan jäsenvaltiot voivat varmistaa yleispalvelujen säilyttämisen esimerkiksi jäsenvaltiolle sopivan varatun järjestelmän sekä järjestelmää täydentävän korvausrahaston ja toimilupajärjestelmän avulla. Direktiivin tarkistamista koskevassa ehdotuksessa ei puututa kyseiseen artiklaosaan.

Kuten direktiivissä 97/67/EY säädetään, postimarkkinat vapautetaan asteittain ja säännellysti. Tämän ansiosta jäsenvaltiot voivat sopeutua asianmukaisesti yhteisön sääntelykehyksen muutoksiin.

Joidenkin postialan toimijoiden laajentumisstrategiat koskevat pääasiassa aloja, joilla kilpailu on ollut vapaata jo useiden vuosien ajan. Strategioiden tärkeimpänä perusteena on tarve sopeuttaa postiala uuteen talousjärjestelmään.